Die Apokriewe Boeke (8) - www.bybelkennis.co.za
by Mitch Kalp · Published 11/08/2010 · Updated 28/09/2014
Die Apokriewe Boeke (8) – Jan van der Watt
Een van die kenmerke van die Nuwe-Testamentiese apokriewe is dat hulle baie soos die Nuwe-Testamentiese boeke lyk, maar 'n klomp ekstra gedagtes en idees byvoeg wat nie in die Nuwe Testament voorkom nie – gewoonlik die resultaat van die vrugbare verbeelding van latere gelowiges. Kyk byvoorbeeld na die ekstra gedagtes in die volgende gedeelte uit Die Evangelie van Nikodemus:
Pilatus het die boodskapper geroep en vir hom gesê: "Laat Jesus ingebring word, maar moet Hom nie hardhandig behandel nie." Die boodskapper het uitgegaan en toe hy Jesus herken, het hy gekniel en Hom geëer en die doek wat hy in sy hand gehad het, gevat en op die grond oopgegooi en vir Hom gesê: "Here, loop daarop en gaan in, want die goewerneur roep U." Toe die Jode sien wat die boodskapper doen, was hulle kwaad en het vir Pilatus geskree: "Hoekom het u 'n boodskapper beveel om hom te laat inkom en nie 'n aankondiger nie? Kyk, toe die boodskapper hom sien, het hy gekniel en hom geëer en sy doek op die grond gegooi en hom soos 'n koning daarop laat loop!"
3Toe roep Pilatus die boodskapper en vra vir hom: "Hoekom het jy dit gedoen? Hoekom het jy jou doek op die grond gegooi en Jesus daarop laat loop?" Die boodskapper het geantwoord: "Geagte goewerneur, toe u my na Alexander in Jerusalem gestuur het, het ek vir Jesus op 'n donkie sien sit en die Joodse kinders het takke in hulle hande gehad en Hom toegejuig. Ander het hulle klere vir Hom oopgegooi en gesê: 'Red ons, Allerhoogste! Ons prys Hom wat deur die Here gestuur is!'" 4Maar die Jode het geskreeu: "Die Joodse kinders het in Hebreeus geskree! Hoe weet jy dan kamstig wat dit in Grieks is?" Die boodskapper het geantwoord: "Ek het vir een van die Jode gevra wat dit is wat hulle in Hebreeus skree en hy het dit vir my vertaal." Pilatus het vir die Jode gevra: "Wat het hulle in Hebreeus geskree?" Hulle het vir hom gesê: "Hosanna menbrome baroegamma adonai." Toe vra Pilatus: "Hoe vertaal 'n mens 'Hosanna' en die ander woorde in Grieks?" Die Jode het hom geantwoord: "Red ons, Allerhoogste! Ons prys Hom wat deur die Here gestuur is!" Pilatus sê vir hulle: "As julle self die woorde wat die kinders gesê het, bevestig, watter fout het die boodskapper dan gemaak?" Die Jode het toe stilgebly.
Die goewerneur het vir die boodskapper gesê: "Gaan haal hom op enige manier wat jy wil!" Die boodskapper het gegaan en weer gemaak soos die vorige keer. Hy het vir Jesus gesê: "Gaan in, Here; die goewerneur roep U!"
5Jesus het ingekom. Die vaandeldraers het die vaandels vasgehou en die afbeeldings van die keiser wat op die vaandels was, het gekniel en Jesus geëer. Toe die Jode sien wat die vaandels doen, hoe hulle kniel en Jesus eer, het hulle vreeslik kwaad geword en op die vaandeldraers geskree. Maar Pilatus het vir hulle gevra: "Is julle nie verbaas dat die afbeeldings op die vaandels gekniel en Jesus vereer het nie?" Die Jode het vir hom gesê: "Ons het gesien hoe die vaandeldraers hulle laat kniel het en vir Jesus laat vereer het." Toe roep Pilatus die vaandeldraers en vra vir hulle: "Hoekom het julle dit aangevang?" Hulle het Pilatus geantwoord: "Ons is Grieke en werk by die tempel! Ons sal nie voor daardie man buig en hom vereer nie! Ons het die vaandels met die afbeeldings vasgehou, maar hulle het uit hulle eie gekniel en hom vereer!"
10.Die Evangelie van Tomas
Die Evangelie van Tomas is een van die bekende apokriewe Evangelies. Dit is nie regtig deur Tomas geskryf nie, maar 'n hele ruk ná die Nuwe Testament deur iemand anders. Dit is nie 'n Evangelie soos die vier Evangelies wat ons in die Nuwe Testament het nie, maar bestaan net uit 'n lys goed wat Jesus sou gesê het. Hierdie evangelie begin só:
Wat hier volg, is die geheime uitsprake van die lewende Jesus. Didimus Judas Tomas het dit neergeskryf:
1. Jesus het gesê: "Almal wat die betekenis van hierdie woorde ontdek, sal nooit doodgaan nie."
2. Jesus het gesê: "Almal wat soek, moet aanhou soek totdat hulle kry wat hulle soek. Wanneer hulle kry wat hulle soek, sal hulle ontsteld wees. Wanneer hulle ontsteld is, sal hulle verbaas wees, en hulle sal oor alles regeer.
3. Jesus het gesê: "Julle leiers sê dalk vir julle die Koninkryk is in die lug. Maar dan sal die voëls wat in die lug vlieg, voor julle in die Koninkryk ingaan! Of hulle sê dalk vir julle dit is in die see. Maar dan sal die visse voor julle in die Koninkryk ingaan! Nee, dit is nie waar nie! Die Koninkryk is binne julle en ook buite julle! As julle julleself ken, sal julle geken word, en julle sal besef julle is kinders van die lewende Vader. Maar as julle julleself nie ken nie, sal julle in armoede leef. Ja, júlle sal self die armoede wees."
4. Jesus het gesê: "Mense wat al stokoud is, sal nie huiwer om 'n kind van sewe dae te vra waar 'n mens die ware lewe kry nie, en dan sal hulle dit kry, want baie wat eerste is, sal laaste wees en hulle sal één word."